रेणुका ठाकुर को RCB ने खरीदा, नीलामी देख चहक उठी; परिवार ने बांटी मिठाई
Women IPL Auction 2023 Himachal Pradesh Selected Players List - विमेंस IPL के पहले सीजन की नीलामी आज मुंबई में हुई। इस दौरान हिमाचल की तेज गेंदबाज रेणुका ठाकुर को रॉयल चैलेंजर्स बैंगलोर ने डेढ़ करोड़ रुपए में खरीदा है
विमेंस IPL के पहले सीजन की नीलामी आज मुंबई में हुई। इस दौरान हिमाचल की तेज गेंदबाज रेणुका ठाकुर को रॉयल चैलेंजर्स बैंगलोर ने डेढ़ करोड़ रुपए में खरीदा है। WIPL की नीलामी में जैसे ही हिमाचल की रेणुका ठाकुर के नाम पर डेढ़ करोड़ की बड़ी बोली हुई, वह एकदम से चहक उठी।
रेणुका सहित उनके साथ की प्लेयर्स ने खूब हूटिंग की और स्वयं रेणुका ने भी हाथ खड़े कर-करके अपनी खुशी का इजहार किया। टीम के साथ कॉमन रूम में लगी बड़ी टीवी स्क्रीन पर सभी महिला खिलाड़ी टकटकी लगाए पूरी बोली देख रही थीं।
जैसे-जैसे इनमें से किसी के नाम अनाउंस हो रहे थे, लड़कियां एक-दूसरे को बधाई दे रही थी। इस बीच जैसे ही रेणुका का नाम और बोला गया, वह खुशी से झूम उठी। साथ की अन्य लड़कियों ने उन्हें बधाई दी और आपस में गले मिलकर खुशी के इस पल को आपस में साझा किया। रेणुका हिमाचल की पहली महिला खिलाड़ी हैं, जिन्हें IPL में खेलने का मौका मिला और वो भी अच्छे अमाउंट के साथ।
इन दिनों वह प्रैक्टिस सेशन में ही हैं और वहीं पर उन्होंने उन्हें प्लेयर्स के साथ IPL की बोली देखी। अभी विमेंस IPL के लिए हिमाचल की 4 खिलाड़ियों की बोली लगना बाकी है। इनमें हरलीन दयोल, सुषमा वर्मा, वसुवी फिस्टा और चित्रा जमवाल शामिल हैं।
हिमाचल से 22 खिलाड़ियों ने कराया था रजिस्ट्रेशन
WPL के लिए पूरे प्रदेश से टोटल 22 प्लेयर्स ने रजिस्ट्रेशन कराया था। इसमें पांच खिलाड़ी हरलीन दयोल, सुषमा वर्मा, रेणुका ठाकुर, वसुवी फिस्टा और चित्रा जमवाल को शॉर्ट लिस्ट किया गया है। कुल 1,525 खिलाड़ियों ने महिला IPL की ऑक्शन के लिए रजिस्ट्रेशन करवाया था, जिसमें से 409 खिलाड़ियों को शॉर्ट लिस्ट किया गया है।
246 भारतीय और 163 विदेशी खिलाड़ी
इनमें 246 भारतीय और 163 विदेशी खिलाड़ी हैं। हिमाचल की 5 खिलाड़ियों को जगह मिली है। बता दें कि शिमला की रहने वाली तेज गेंदबाज रेणुका ठाकुर ने रेलवे से रजिस्ट्रेशन किया। HPCA से हरलीन दयोल ने 40 लाख रुपए के बेस प्राइज से रजिस्ट्रेशन किया। हरलीन अभी भारतीय टीम का हिस्सा हैं। सुषमा वर्मा ने 30 लाख रुपए के बेस प्राइज में रजिस्ट्रेशन किया और वह भी भारतीय टीम का हिस्सा हैं।
इसके अलावा अनकैप्ड खिलाड़ियों में रोहड़ू की वसुवी फिस्टा, चित्रा सिंह जमवाल और सुष्मिता कुमारी ने 10 लाख के बेस प्राइज से रजिस्ट्रेशन करवाया है।